Vastasyntyneiden osastolla ei voida tuulettaa ampiaisten vuoksi.

Jorvin sairaalan N-siivessä vastasyntyneiden osastolla on ollut tukahduttavan kuuma jo pitkään. Sairaalassa omaa keskospoikaansa hoitava lukija lähetti Ilta-Sanomille kuvan lapusta, johon henkilökunta on kirjannut L2B-osaston lämpötiloja 17.7. lähtien.

Kuvasta näkyy, että elohopea on monena päivänä kivunnut osastolla 30 asteeseen. Lukija sanoo, että L2B-osastolla on lisäksi kosteaa.

– Miten voi nykyaikana ja vielä pääkaupunkiseudulla olla sairaala, jossa ei ole ilmastoinnin jäähdytystä?

– Ja vielä tällainen osasto, jossa moni vanhempi on usean kuukauden sitä pienokaistaan hoitamassa jopa yötä päivää, ja henkilökuntakin on kovilla. Kyllä sääliksi käy, lukija ihmettelee.

Hän kiittelee kuitenkin henkilökunnan toimintaa tukalassa tilanteessa.

L2B-osastolla lämpötilat ovat olleet joka päivä 28–30 asteen tuntumassa.­

Lukija on itse ollut perheensä kanssa Jorvin sairaalassa maanantaista alkaen. Hän kertoo vinkanneensa kuumuudesta siksi, että sairaalassa investoitaisiin jäähdytyslaitteisiin mahdollisimman pian.

– Ainakin tällaiselle osastolle, jossa pienimmät lapset painavat muutamia satoja grammoja, pitäisi hankkia laitteet. Lapset taistelevat hengestään täällä hirveässä helteessä.

Lastenklinikan ylilääkäri Eero Jokinen vakuuttaa, ettei vastasyntyneillä ole sairaalassa helteen vuoksi hätää. Hän kertoo, että lasten vointia ja lämpöä seurataan säännöllisesti ja nesteytyksestä pidetään huolta.

– Lasten hoito ei ole millään tavalla vaarantunut ja he ovat turvassa, mutta kyllä vanhemmilla on siellä varmasti tukalaa, Jokinen sanoo.

Hän kertoo, ettei N-tornissa, jossa L2B-osasto sijaitsee, ole viilennyslaitteita ja myöntää, että tiloissa on kuuma.

– Siellä on myös sellainen ongelma, että läpivetoa ei voida juurikaan järjestää, sillä osaston ulkopuolella sattuu olemaan ampiaisia kohtalaisen paljon, ja ne olisivat vaarallisia vastasyntyneille.

Osastolla vanhempien keittiöstä on saatavilla jatkuvasti juotavaa, ja vanhemmilla on oma huone, johon on järjestetty kylmää kuplavettä samoin kuin henkilökunnallekin. Mitään nopeaa jäähdytysmahdollisuutta ei Jokisen mukaan kuitenkaan nyt ole.

– Mitään akuuttia ei ole nyt tehtävissä. Se vaatii tosi ison korjauksen, kun osastolle asennetaan jäähdytyslaitteisto, Jokinen toteaa.

Hän arvelee, ettei tiloja hallinnoiva HUS-Kiinteistöt Oy ole huomannut ottaa rakentamisen ja peruskorjaamisen yhteydessä huomioon sitä, että kesäisin ilma saattaa kuumeta tukahduttavaksi, mikä Suomessa onkin melko epätavallista. L2B-osasto on peruskorjattu vuodenvaihteessa niin, että se otettiin tammikuussa käyttöön.

– Tällä helteellä kaikilla on vähän tukalat oltavat, mutta teemme kaikkemme, että niillä keinoilla, joita meillä on käytössä, saataisiin oloa miellyttävämmäksi.

Vastasyntyneiden osasto on HUS-Kiinteistöjen vuokralainen, ja Jokinen sanoo, että kesälomien jälkeen HUS:lle aiotaan esittää jäähdytyslaitteiden hankkimista.

– Ilman muuta tullaan esittämään tätä heti syksyllä. Eihän me tiedetä, jos tällaisia kesiä tulee tulevaisuudessakin.

Korjaus kello 14.41: Kyse on vastasyntyneiden osastosta, ei teho-osastosta.

Oletko sinä tai omaisesi kärsinyt kuumuudesta sairaalassa? Ota yhteyttä toimitukseen sähköpostitse osoitteeseen uutiset@iltasanomat.fi. Voit myös lähettää kuvan multimediaviestinä numeroon 13456, WhatsApp-viestinä numeroon 040 660 9019 tai tällä lomakkeella.